Георги Бончев
Георги Бончев Николов е български геолог, един от основоположниците на минералогията и петрографията в България, академик.

Биография и научна кариера 
Георги Бончев е роден на 6 август 1866 г. стар стил в с. Жеравна, Котленско. Завършва гимназия в гр. Габрово. Следва естествени науки в Загребския университет от 1888 до 1893 г., където през 1891 – 1893 г. е асистент по минералогия и геология на Гюро Пилар, а през 1893 г. става и доктор по философия, като защитава докторска дисертация: Bichromat kalija (Revizija osnih elemenata). От 01.10.1893 е извънреден преподавател по минералогия и геология във Висшето училище, а от 1895 е редовен доцент при катедрата по минералогия и геология в Софийския университет „Св. Климент Охридски“. От октомври 1905 г. до октомври 1936 г. е редовен професор и титуляр на катедрата по минералогия и петрография. Декан на физико-математическия факултет през учебните 1906/07, 1907/08, 1919/20, 1927/28 г. Ректор на университета през 1914/15 г. Курсовете, които той води в университета са: Стратиграфия и геология; Кристалография; Обща и специална минералогия; Обща и специална петрография; Практическо ползване на скалите; Трайност и издръжливост на скалите при строене и др.

Автор на над 140 научни труда и университетските учебници Петрография; Обща минералогия; Специална минералогия.

Георги Бончев е действителен член на БАН от 1900 г. Основател и пръв директор на Геологическия институт при БАН (1944 – 1948). Пръв председател на Българското геологическо дружество (1925). През 1910 г. съставя геоложка карта на България съвместно с Георги Златарски. Основател на гемологията (скъпоценни минерали) и геоархеологията (мегалитни паметници) в България.

През 1958 г. Иван Костов ще нарече минерала бончевит с неговото име.

Неговото име носи улица в академичен комплекс „4-ти километър“, на която са разположени някои от институтите на БАН.

През декември 2016 година и по случай 150 години от рождението на Георги Бончев е издадена пощенска марка с неговия лик.

Почетен гражданин на София.

Погребан е в парцел 48 на Централните софийски гробища.

Избрани произведения

Бележки

Библиография

Външни препратки 
 
 
 
 
 От и за Георги Бончев в Своден каталог НАБИС – национален каталог на академичните библиотеки в България

Преподаватели в Софийския университет
Ректори на Софийския университет
Академици на БАН
Български минералози
Български петрографи
Почетни граждани на София
Родени в Жеравна
Починали в София
Погребани в Централните софийски гробища